Октомври 2022

**ИЗЯВЛЕНИЕ НА ALLEA ОТНОСНО РЕФОРМАТА В ОЦЕНЯВАНЕТО НА НАУЧНИТЕ ИЗСЛЕДВАНИЯ В ЕВРОПЕЙСКИТЕ АКАДЕМИИ**

Европейският научноизследователски пейзаж става все повече свръхконкурентен, което води до култура на "публикувай или изчезни", в която метриките, базирани на списания, са основни в оценката на изследователите и тяхната работа. Това неподходящо използване на количествени показатели има пряко отрицателно въздействие върху възможностите за кариера и благосъстоянието на отделните изследователи. Освен това то очевидно влияе върху качеството на научните резултати, разнообразието на нашите изследователски общности и надеждността на нашата изследователска система като цяло.[[1]](#footnote-1)

Съществуват много причини за реформа и затова ALLEA, Европейската федерация на академиите на науките, подписа Европейското Споразумение за реформа в оценяването на научните изследвания и се присъедини към свързаната с него коалиция (CoARA)[[2]](#footnote-2). Освен това ALLEA се ангажира да продължи да подкрепя своите академии членки в разработването на критерии за оценка, основани на принципите на качество, почтеност, разнообразие и откритост.

Националните и регионалните академии на науките, изкуствата и хуманитарните науки не правят изключение, когато става дума за необходимостта да се преразгледа начинът, по който насърчаваме и възнаграждаваме високите постижения и етичните изследователски практики. Изборът за членство в дадена академия се счита за важна стъпка в кариерата както за начинаещи, така и за утвърдени изследователи. Ето защо е от изключителна важност критериите и процедурите, използвани за вземане на тези решения, да бъдат прозрачни и да съответстват на стандартите, заложени в Споразумението и в Европейския етичен кодекс за почтеност на научните изследвания.[[3]](#footnote-3)

ALLEA се ангажира да използва този импулс за да проучи, съвместно с академиите членки, какво може да се направи за по-нататъшното развитие на тези критерии и процедури за избор в съответствие със споделените ни общи европейски ценности. В този контекст ALLEA признава, че следните ключови ангажименти от Споразумението следва да бъдат основни при всяка изборна процедура за членство:

1. Признаване на разнообразието от приноси и кариери в областта на научните изследвания в съответствие с нуждите и естеството на изследванията; в случаите на избор за членство в академия процедурите следва да (1) отчитат баланса между половете и уникалните предизвикателства пред изследователите в ранните етапи на кариерата им, (2) подкрепят разнообразието от култури и дисциплини, (3) ценят разнообразието от области на компетентност и таланти и (4) насърчават интердисциплинарността и многоезичието.

2. Базиране оценяването на научните изследвания предимно на качествена оценка, за която независимата експертна оценка е от основно значение, подкрепена от отговорно използване на количествени показатели; оценяването на високите постижения и на въздействието /импакта/ на работата на кандидат-членовете следва да се основава на качествена независима експертна оценка, която отговаря на основните принципи на прецизност и прозрачност и отчита спецификата на научната област.

3. Отказване от неподходящото използване на метрики, базирани на списания и публикации, при оценяването на научните изследвания; по-специално това означава отказ от използването на метрики като импакт фактор на списанията (JIF), оценка на влиянието на статиите (AIS) и h-индекс като доминиращи пълномощници при оценяване на качество и въздействие.

Академиите играят основна роля в разпознаването и свързването на високите научни постижения и имат богата история в определянето и спазването на най-високи стандарти за изследователска етика и почтеност. ALLEA високо цени разнообразието на своите членове и необходимостта от адаптирани критерии за оценка, отчитащи националните разпоредби, дисциплинарните профили, контекста и културата. За да окаже допълнителна подкрепа на своите академии членки при разработването или обновяването на такива критерии в съответствие с гореспоменатите принципи, ALLEA ще създаде специална работна група с цел събиране, обмен и популяризиране на най-добрите практики за прием на нови членове на академии, както и за да допринесе за значима културна промяна в системата за оценка на научните изследвания.

**За ALLEA**

ALLEA е Европейската федерация на академиите на науките, която представлява повече от 50 академии от над 40 страни в Европа. От основаването си през 1994 г. ALLEA дава изказ на своите членове на европейската и международната сцена, популяризира науката като глобално обществено благо и улеснява научното сътрудничество между отделните държави и научни области. Научете повече: [www.allea.org](http://www.allea.org)

1. Вж. “Отговора на ALLEA на Заключенията на Съвета за научното оценяване и отворената наука” https://allea.org/ wp-content/uploads/2022/06/ALLEA-Response-to-Council-Conclusions.pdf, както и доклада “Научни оценки, които насърчават научния прогрес и засилват договора с обществото” заедно с Global Young Academy https://allea.org/wp- content/uploads/2021/07/Research\_Assessments\_Event\_Report.pdf. [↑](#footnote-ref-1)
2. “Споразумението за реформира в научните изследвания”, заедно с информация за Коалицията за развитие на научното оценяване (CoARA) могат да бъдат намерени тук: https://coara.eu/. Вж. също публикацията на ALLEA след новината за Споразумението: https://allea.org/european-science-organisations-reach-agreement-on-reforming-research-assessment/. [↑](#footnote-ref-2)
3. Вж. https://allea.org/code-of-conduct/. [↑](#footnote-ref-3)